যাত্রা শেষে রাত ২.০০ ঘটিকার দিকে ভান্তেকে বহনকারী গাড়ী এসে রাঙ্গামাটি রাজ বনবিহারে পৌঁছায় । রাঙ্গামাটির আবাল বৃদ্ধ বণিতা বিনিদ্র রাত অপেক্ষায় থাকেন । শ্রদ্ধেয় ভান্তের শবদেহ রাঙ্গামাটি পৌঁছার পর পরই এক হৃদয় বিদারক ঘটনা,লাখো নরনারীর অশ্রুঝরা কান্নায় রাজ বনবিহারের সমস্ত এলাকার আকাশ বাতাস ভারী করে তুলেছে ,এ ধরনের ঐতিহাসিক শোকাবহ পরিবেশের ঘটনা পার্বত্য এলাকায় সেদিনই প্রথম ।শ্রদ্ধেয় ভিক্ষু সঙ্ঘ থেকে শুরু করে আবাল বৃদ্ধ বণিতার চোখে শুধু অশ্রু ঝরা কান্না আর বুকফাটা বিলাপ । সেদিন সান্তনা দেয়ার মতো পাশে কেউ কারোর জন্য ছিলেননা । সারা রাত দিন লোকে লোকারণ্য রাঙ্গামাটির আনাচে কানাচে। সবার একটি লক্ষ্য,শদ্ধেয় ভান্তেকে এক নজর দেখা আর শ্রদ্ধার্ঘ্য অর্পন । মানুষের ভীড় সামলানো এক দুরুহ ব্যাপার ,কে কার আগে দেখবেন,আর কে কার আগে শ্রদ্ধাঘ্য অর্পণ করবেন সেটি যেন এক অপ্রতিরোধ্য প্রতিযোগীতা । সমগ্র রাজ বনবিহার যেন শোকাতুর অশ্রুসিক্ত ভক্ত দায়ক,দায়িকার জোয়ারে ভেসে যাচ্ছে । সে সাথে সমগ্র রাজ বন বিহার যেন ফুলে ফুলে ছেয়ে গেছে । নানা রঙের লাখ লাখ বর্ণিল ফুলের তোড়া আর ফুলের পাঁপড়িতে পুরো এলাকা স্তুপাকার হয়ে উঠেছে । এ যেন এক অবিশ্বাস্য ঘটনা । পার্বত্য জনপদের সব শ্রেনীর মানুষ যেন রাজ বনবিহারে এসে ভীড় করেছে। সবার চোখে মুখে বিষাদের কালো ছায়া । শোকে আচ্ছন্ন প্রতিটি নরনারী,কি ছেলে কিংবা মেয়ে যুব কিংবা বৃদ্ধ সবার হাতে একেকটি ফুলের তোড়া ,আর সে সব ফুল কেবলই সমর্পিত হচ্ছে পরম পূজ্য বনভান্তের কফিনে। মনে হয়েছে গত কয়েকদিন ধরে সারা দেশে যত ফুল উৎপন্ন হয়েছে সব ফুলই রাজ বনবিহারে আনা হয়েছে ।সকাল,দুপুর,সন্ধ্যা আর রাত অবধি শুধু ফুল আর ফুল দিয়ে শ্রদ্ধেয় ভান্তেকে শ্রদ্ধার্ঘ অর্পন করা হচ্ছে । ঢাকা,চট্টগ্রাম এমনকি ভারত থেকে আমদানী করা ফুলও যশোহরের স্থল বন্দর হতে ট্রাক,পিকআপ ভর্তি ফুল নিয়ে আসা হয়েছে । সে সাথে ভক্তকুলের ফুল দিয়ে শ্রদ্ধার্ঘ জানানোর সুযোগে ফুল ব্যবসায়ীগন হাতিয়ে নিয়েছে কোটি কোটি টাকা ।